L'Ajuntament de Sagunt crea una campanya destinada als i les jóvens per a impulsar i posar en valor el comerç local
31 de maig 2021

![Imagen 1](/media/m10fvrrj/1_comercio.jpg)![Imagen 2](/media/v0wj0g2n/2_comercio.jpg)

L'Ajuntament de Sagunt ha presentat este matí una campanya destinada a les i els jóvens per a impulsar i posar en valor el xicotet comerç del municipi, així com a les persones que més utilitzen internet, a través d'un dels formats que més s'utilitza en les xarxes socials, concretament en Tik Tok, que és el dels vídeos curts. Esta campanya s'ha dut a terme a partir de detectar la tendència de compra via en línia de les persones jóvens, i té com a objectiu mostrar la gran varietat de productes que es poden trobar en el xicotet comerç local i tradicional, així com els seus avantatges. 

  

La campanya es compon de cartelleria i la realització de vídeos curts, mitjançant els quals es pretén transmetre els valors del xicotet comerç com són la proximitat, el tracte directe, la qualitat del producte i la confiança que deposita el xicotet comerç en els seus clients i viceversa. A més, mitjançant esta acció es vol inculcar als mateixos la necessitat de reactivar i fer costat al comerç de proximitat després de la crisi sanitària de la COVID-19, que va obligar a molts d'ells a tancar els seus negocis temporalment. 

  

Esta campanya organitzada i impulsada pel departament de Comerç i Mercats, té una duració aproximada de tres setmanes i la seua difusió serà mitjançant xarxes socials. A més, el pressupost que s'ha destinat és de 3.100 euros, dels quals 2.800 s'han utilitzat per a cobrir les despeses referides a la producció de vídeos i 300 euros per a tot el relacionat amb el disseny de la cartelleria. 

  

En este sentit, la regidora de Comerç i Mercats, Ana María Quesada, ha explicat que es tracta d'una campanya de suport al comerç local destinada a les persones que solen realitzar les seues compres per internet. «**El que busquem és continuar conscienciant sobre els beneficis que tenim quan comprem en el comerç local, eixos xicotets detalls com el cara a cara, que no t'ho pot donar cap altre lloc**», ha destacat.

  

L'alcalde de Sagunt, Darío Moreno, ha explicat que les dades demostren que sí que hi ha un públic al qual li costa més bregar amb les noves tecnologies i que continua preferint el xicotet comerç, però això està cada vegada més allunyat dels hàbits de compra dels i les jóvens. És per això que «**són importants campanyes com estes, per incidir en tots els avantatges que té el xicotet comerç, ja que és una realitat que o la cuidem entre tots i totes o desapareixerà. És fonamental fer campanyes per fer reflexionar les noves generacions i que assumisquen eixe compromís a nivell individual**», ha indicat.

  

D'altra banda, el dissenyador del cartell, Albert Graullera, ha explicat el procés creatiu que ha seguit per dissenyar els cartells, que en este cas buscava contar una història a través de diferents circumstàncies que es pogueren donar en el comerç local i que posaren en valor el que pot aportar una experiència de compra. «**Per este motiu s'han plasmat diferents situacions, amb estil de dibuix atractiu i que poguera connectar amb la gent jove**», ha indicat.

  

Així mateix, el florista local José Valero, ha explicat la seua experiència comercial actual i ha destacat la campanya com a «**productiva i agradable**». «**El comerç a Sagunt, encara que no està mort, necessita una mica de reactivació, i campanyes com estes tenen efectivitat, jo en el meu cas note més moviment i estic molt agraït**», ha explicat. A l'acte de presentació de la campanya també han assistit els representants de les associacions del Consell Assessor de Comerç.

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-crea-una-campanya-destinada-als-i-les-jovens-per-a-impulsar-i-posar-en-valor-el-comerc-local/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-crea-una-campanya-destinada-als-i-les-jovens-per-a-impulsar-i-posar-en-valor-el-comerc-local/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-crea-una-campanya-destinada-als-i-les-jovens-per-a-impulsar-i-posar-en-valor-el-comerc-local/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-crea-una-campanya-destinada-als-i-les-jovens-per-a-impulsar-i-posar-en-valor-el-comerc-local/)